google/wiki40b huggingface dataset:
22 (band)

Historie

Bandet ble grunnlagt 2. februar 2008, og har siden den gang fulgt tallkonseptet slavisk. For å understreke viktigheten av tallet gjorde 22 en turné, 22 shows in 22 days, hvor reiseruten dannet et totall på norgeskartet.
22 ble opprinnelig dannet av Børmarks gamle bandkollega fra Gåte, Sveinung Sundli. Magnus produserte noen av låtene, og skulle ta del i bandet, før den daværende vokalisten forsvant. Magnus tok kontakt med sin gamle gitartekniker Mats Paulsen, og de to startet utformingen av det 22 vi kjenner i dag. Trommeslager Andreas Kjøl Berg ble så hentet inn bak trommesettet. "Kreativiteten og kjemien stemte helt overens, men etter en kort periode tok Andreas seg en pause fra bandet fordi tiden ikke strakk helt til. Det er årsaken til at kollega og kompis Kenneth Kapstad (Gåte/Motorpsycho/Monolithic/Goat the Head/Animal Alpha) gjorde trommene på E.S.P. Heldigvis kom Andreas tilbake for fullt etter kort tids opphold". Et knippe vokalister har vært innom bandets løp fra start frem til nå. 22 sin første vokalist vet man lite om, men er kjent for noen som den berømte «italieneren». Det finnes opptak på Urørt sine nettsider av hans vokal på en eldre låt. Før «Fox» steppet inn bak mikrofonen er det to nevneverdige vokalister som har satt tydelige spor. Martin Mulholland turnerte lenge med bandet, og la sin vokal på deres EP E.S.P. Deretter kom vokalist Hans Helgesen kjent fra bergensbandet The Pink Robots. Hans var forøvrig også vokalist i 22 før Martin ble hentet inn, men måtte bortprioritere 22 til fordel for sitt andre band Joe Frog, nå The Pink Robots. Ettersom at The Pink Robots karriere skjøt fart (blant annet Urørtfinalen 2010), måtte Hans igjen gi slipp på 22. Hans Helgesen gjorde flere konserter med 22, og begynte å legge vokal på bandets kommende, første studioalbum, Flux. Deretter var Per Kristian Trollvik vokalist, han har lagt vokal på Flux, og har gjort flere konserter med 22 sommeren 2010.
Høsten 2014 ble Sturla Fagerli Larsen kontaktet av Magnus Børmark med forespørsel om å prøvesynge for 22. Larsen fikk gode tilbakemeldinger etter auditionen, og det ble etterhvert klart at han skulle erstatte «Fox» som vokalist.

Best Before Records & UK

Under 2011 signerte 22 platekontrakt med det britiske plateselskapet Best Before Records. I mai fulgte en turné i England, blant annet med opptreden på bransjetreffet The Great Escape, og avslutningsvis på Liverpool Sound City. Før Flux blir relansert til høsten, tok bandet med seg et knippe låter fra nevnte album samt to nye på vårturnéen, som sammen utgjør Plastik EP og Kneel Estate EP.
Cheilotoma

Utseende

Ganske små, brede, metallisk fargede bladbiller. Hodet er stort og bredt, antennene tynne og froholdsvis korte, noe sagtakkede. Pronotum er firkantet, mye bredere enn langt, mer eller mindre rødoransje, i alle fall på sidene. Dekkvingene er litt smalere enn pronotum, jevnbrede eller litt avsmalnende bakover. Beina er lyse, middels lange og kraftige.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på løvtrær. 
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er utbredt i det sørlige Europa og Tyrkia, østover til Kaukasus.
(I Don't Know Why) But I Do

«(I Don't Know Why) But I Do» er en amerikansk rhythm and blues-sang, skrevet av Paul Gayten og Bobby Charles (som Robert Guidry). Clarence «Frogman» Henry har spilt inn sangen. Den ble utgitt på singlen Arco 5378 i 1961.
B-siden på singleutgivelsen var «Just My Baby and Me»
«(I Don't Know Why) But I Do» ble Henrys største amerikanske slager og nådde en fjerdeplass på den amerikanske Billboard Hot 100-listen i begynnelsen av 1961.

Norske versjoner

Steinar Fjeld har skrevet en norsk tekst og Viggo Sandvik har skrevet en norsk tekst på dialekt. Fjelds versjon bærer tittelen «En sånn som deg». Sandviks versjon heter «Je likte meg i sola».

På film

Sangen ble også fremført i spillefilmen Forrest Gump.
Martialinae

Utseende

Martialinae er en liten (2 – 3 mm), spinkel, gul maur med lange kjever. Den mangler helt øyne. Mandiblene er omtrent en og en halv gang så lange som resten av hodet. De er pinsettlignende, en form som ikke er kjent fra andre maur. Thorax er svært spinkel, beina middels lange og nokså kraftige. Petiolus er énleddet og stikker opp som en kul. Bakkroppen er tønneformet.

Levevis

Denne mauren lever underjordisk i tropisk regnskog. Kjevene tyder på at den er et rovdyr, trolig spesialisert på én type bytte. Siden kjevene er såpass spinkle, antar man at den lever av byttedyr med myk hud, for eksempel ormer, termitter eller larver. De forholdsvis lange beina tyder på at mauren ikke graver selv, men trolig benytter allerede eksisterende ganger og hulrom i bakken.

En meget gammel linje

DNA-analyser av Martialis heureka tyder på at arten representerer søstergruppen til alle andre nålevende maur. Det ser ut til at gruppen den representerer, skilte lag med den linjen som leder til de øvrige nålevende maurene, så mye som 120 millioner år siden, kort tid etter den tiden da man regner med at maurene oppsto som gruppe.

Utbredelse

Mauren ble oppdaget nær Manaus i amazonasregnskogen i Brasil.
Attacus suparmani

Utseende

En meget stor (vingespenn ca. 180-210 millimeter), brun påfuglspinner med sigdformede forvinger, særlig hos hannen, som er spinklere og mer smalvinget enn hunnen.
Vingenes grunnfarge er brun. Tverrbåndet er bredt, med tydelige hvite, rosa og svarte soner, på yttersiden kantet med sølvgrå skjell. Vingenes gjennomsiktige felter er temmelig store, trekantede hos hannen og bredt dråpeformede hos hunnen, uten noen mindre, gjennomsiktige flekker.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De svære hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten lever på øya Alor nær Timor.
Fossum hovedgård (Skien)

Et storslått eidsvollsmannshjem

Fossum Jernverk var hjemmet til Severin  Løvenskiold (1777-1856), en av de sentrale eidsvollsmenn, tilhørende unionspartiet. Han overtar Fossum i 1799 og starter arbeidet med et nytt gårdsanlegg i 1804. Arkitekten blir Christian Collett. Han påbegynner hovedbygningen, men blir erstattet av Gottfred Böjdler i 1811. Fasaden ble formentlig tegnet av C.F. Hansen eller hans kontor.  Hovedbygningen er såvidt under tak da Løvenskiold må representere Bratsberg amt på Eidsvoll. Først i 1818 er hele hovedbygningen ferdig. Hovedbygningen består utvendig og til dels innvendig i dag som når bygningen ble ferdig og er et av empiretidens hovedanlegg i Norge.
Valgbarhedsnævnet

Valgbarhedsnævnet er en dansk nevnd nedsatt av Indenrigs- og Socialministeriet som tar stilling til saker hvor det er stilt spørsmålstegn ved folkevalgte politikeres valgbarhet.
Valgbarhedsnævnet vurderer hvorvidt et medlem av en kommunestyre eller et regionsråd er valgbar hvis vedkommende er straffet for kriminalitet. Hovedregelen er at medlemmet mister sin valgbarhet hvis det ved en dom eller bot er straffet for en handling som i alminnelig omdømme gjør medlemmet uverdig til å være politiker. Nevndens avgjørelse kan ikke ankes til annen offentlig myndighet.
Nevnden tar også stilling til valgbarheten for personer som besitter andre offentlige hverv som forutsetter at de pågjeldende er valgbare til kommunestyrer og regionsråd. Spørsmål om valgbarhet for personer innvalgt i Folketinget eller Europaparlamentet avgjøres av Folketinget.
Medlemmene av nevnden er dels utpekt av innenriks- og sosialministeren, dels av KL og Danske Regioner. Formannen er landsdommer eller høyesterettsdommer.
Walafrid Strabo

Liv

Walafrid ble født i det karolinske hertugdømmet Svebia (Alamannia) og ble utdannet ved klosteret Reichenau som lå på en øy i Bodensjøen, ikke langt unna Konstanz hvor han hadde lærerne Tatto og Wettin. Til sistnevntes døende visjoner viet han et av sine dikt. Deretter dro han til Fulda hvor han studerte for en tid under Hrabanus Maurus før han dro tilbake til Reichenau. Ved det samme klosteret ble han utpekt abbed for i 838 av kong Ludvig den fromme. I 840 ble han sendt i eksil fra Reichenau og han flyktet til Speyer.
Det er en fortelling, som vanskelig kan verifiseres, at eksilet hadde sin grunn i at Walafrid henga seg så mye til sine brev at han neglisjerte sine klosterplikter. Fra hans egne dikt synes det heller som om hans flukt skyldtes at han hadde politisk støttet Lothar da Ludvig den fromme døde i 840, til tross for at han hadde vært lærer for dennes yngre bror Karl den skallete. Det kom til en forsoning og han ble likevel gjeninnsatt i sin stilling i 842.
Den 18. august 849 døde ha i elven Loire av drukning på en diplomatisk reise til Karl den skallete. Hans epitaf ble skrevet av Hrabanus Maurus hvis elegiske vers priset ham for å være en trofast vokter av sitt kloster.

Forfatterskap

Walafrid regnes blant den karolingiske renessanses mest betydelige diktere og forfattere.
I 824 forfattet han Visio Wettini, der han i latinske heksametre gjengav den dødsvisjon som Wetti, læremester til abbed Heiti, hadde meddelt Heiti. Heiti hadde nedtegnet den i prosa. Walafrids verk er den tidligste gjengivelse av en middelaldersk endetidsfremstilling. Den gav støtet en gjenopplivelse av en antikk litterær form som senere skulle nå sitt høydepunkt i Divina commedia av Dante Alighieri. I Visio skildres hvordan Wetti føres av en engel gjennom underverdenen og der får skue de forskjelligste former for avstraffelser - blant dem som befinner seg der, er Karl dern store. I innledelsen gir Walafrid også en oversikt over øya Reichenaus historie, og korte biografier av Heito og den da regjerende abbed, Erlebald.
Rundt 840 skrev han verket Liber de cultura hortorum, også kjent som Hortulus, en av middelalderens mest betydningsfulle botaniske skrifter. Heri beskrives i verseform  24 helbredende planter.
Et annet viktig verk er De imagine Tetrici, en kritikk av den av Karl den store foretatte flytting av statuen av østgoterkongen Theoderich den store fra Ravenna til Aachen.
Hans Codex Sangallensis fra 878 inneholder Walafrids såkalte Vademecum, en personlig håndbok, der han siden ungdommen hadde notert seg ting vedrørende for eksempel grammatikk og metrikk, viktige begivenheter, medisin og landbruk.
Den 74. Oscar-utdelingen

Vinnere og nominerte

Vinnere i uthevet skrift

Beste dokumentar

Murder on a Sunday Morning – Jean-Xavier de Lestrade, Frankrike
Gunnar Hellström

Biografi

Hellstrøm tok dramatimer hos Ingrid Luterkort i 1947 og deretter hos Gösta Terserus og kom til slutt inn på Dramatens elevskole i 1952. Den unge Hellström fikk arbeide under noen av datidens store regissører, blant annet Alf Sjöberg og Hampe Fustman. Tidlige roller var som Tybalt i Romeo og Julie på Dramaten i 1953 og som frikirkepredikanten Simon Angus i filmen Simon syndaren i 1954. Den filmen regisserte han selv, og det samme gjorde han med Nattbarn i 1956 og Synnöve Solbacken i 1957.
Hans største suksess som filmregissør hadde Hellström med Chans i 1962, som var basert på Birgitta Stenbergs roman med samme navn. Han spilte også teater. Blant forestillingene kan nevnes Agatha Christie s Råttfällan på Lorensbergsteatern i 1959 og Tennessee Williams' Ungdomens ljuva fågel på Vasateatern samme år.
Fra tidlig på 1960-tallet jobbet han som skuespiller og regissør i Hollywood. Han regisserte avsnitt i de populære western-seriene Kruttrøyk, Bonanza, Familien Macahan og The Wild Wild West. Mellom 1979 og 1983 regisserte han et par episoder av TV-serien  Dallas og spilte en rolle i noen avsnitt i 1989.
Gunnar Hellström gjestespilte dessuten i den amerikanske krigsserien Combat!
Han ble kanskje mest kjent for sine svenske filmer om Raskenstam  (1983) og Zorn (1994), hvor han spilte tittelrollen som sol-og-vår-mannen Raskenstam mot blant annet Agnetha Fältskog. Zorn ble Gunnar Hellströms siste store filmprosjekt.
David Arthur Skinner

Utdanning

Skinner var student ved Leeds College of Music der han startet sin formelle musikkutdanning. Han har også en Bachelor i 'Klassisk komposisjon' fra Griegakademiet, Universitetet i Bergen (2008–12), der han hadde Morten Eide Pedersen som veileder. Han tok også en Master i utøvende jazz ved Norges musikkhøgskole (2012-14). Skinner har skrevet flere studier i musikkteori, slik som om taktarter, polyrytmikk og  harmonilære.

Karriere

Gjennom årene han bodde i Vest-Yorkshire (1999–2004), lærte Skinner sitt fag ved å spille med et bredt spekter av muikere på klubber og konsertsaler omkring i Yorkshire. Han ble også kjent med musikerne Anders Lønne Grønseth, Audun Ellingsen og Ulrik Ibsen Thorsrud, som han startet bandet Sphinks med. Før han flyttet til Norge i 2005 var han fast pianist på flere lokale jazzklubber, og han fortsatte som heltidsmusiker her. Skinner har spilt med et stort spekter av jazzmusikere i Norge, som Majken Christiansen, Torstein Ellingsen, Bjørn Vidar Solli, Georg Michael Reiss, Kristoffer Kompen, Lars Frank, Stig Hvalryg og Hermund Nygård. Han fremfører musikk i forskjellige stilarter fra stride piano og swing til electronica og samtids-improvisasjonsmusikk på scener over hele landet. Han arbeider også med dansere og har ledet swingorkestere for ulike dansefestivaler i Oslo and Bergen. Han har også gitt en konsertserie i Oslo konserthus så vel som på andre scener.
Skinner har spesialisert seg innen swingjazz og stride piano, og har utgitt tre solopianoalbum innen disse sjangrene. Disse inneholder hovedsakelig hans egne komposisjoner. Den første, Diagonal Jazz (2013), ble godt mottatt av den norske kritikeren Erling Wicklund fra NRK. De to neste Cubistic Boogie (2015) og Skinner Plays Skinner (2017), ble utgitt på det vel ansette plateselskapet Losen Records. Den første av disse fikk flotte anmeldelser av Jan Granlie, kritiker i Salt-Peanuts.eu, og den neste bra kritikk i Dagsavisen.
Med Sphinx (1999–2012) har Skinner utgitt fire album i tillegg til et konsertalbum og en utgivelse i Japan, og har spilt på klubber i Frankrike, Belgia og Finland i tillegg til fire turneer i Japan. Han har også jobbet i duoformat med saxofonisten Anders Lønne Grønseth, og i 2011 spilte duoen Grønseth/Skinner på festivaler i Frankrike og Hellas, så vel som ni konserter i Japan.
I perioden 2013–14 samarbeidet Skinner med den klassiske pianisten Joachim Kwetzinsky ved Norges musikkhøgskole. Her utforsket de grensesnittet mellom komponert klassisk musikk og improvisert jazz. Ved å sette søkelyset på musikk fra det 20. og 21. århundret, og på strukturelle elementer og rytmer, ville de dekonstruere komponert musikk gjennom eksperimentering for å finne møtepunkter mellom ulike musikktradisjoner.
Skinner har skrevet forskjellige studier om musikkteori og fortsetter å skrive musikk for ulike ensembler, som medlem av "New Music Composition Society" i Norge, så vel som jazzstykker, og musikk for storband. Han har also undervist musikkteori ved Norges musikkhøgskole.
Donovan

Karriere

Donovan ble først kjent i England i 1964 etter sin opptreden i fjernsynshowet Ready Steady Go!. Gjennom sanger som «Universal Soldier» og «Donna, Donna» vant han både europeisk og amerikansk berømmelse. Han fikk platekontakt med Pye Records, som koplet ham med plateprodusenten Mickie Most. Sammen sto de for en rekke millionselgere.
Donovan var på ingen måte en tradisjonell visesanger, men beveget seg langt over i pop, rock og jazz. På platene fikk han med seg Jeff Beck Group, Jimmy Page og John Paul Jones som seinere dannet Led Zeppelin, Danny Thompson fra Pentangle, Klaus Voormann fra Manfred Mann, Ronnie Wood fra The Small Faces og senere The Rolling Stones, Graham Nash fra Hollies og senere Crosby, Stills, Nash & Young, Chris Spedding, Jess Ed Davis, Peter Frampton fra The Herd og The Humble Pie, Henry McCullough fra The Wings, Jim Gordon, Jim Keltner, Nicky Hopkins m.fl.
I 1968 reiste Donovan til Rishikesh i India for å lære meditasjon av guruen Maharishi Mahesh Yogi sammen med The Beatles, Mike Love fra The Beach Boys, Mia Farrow m.fl.. Under oppholdet lærte han John Lennon og Paul McCartney ulike typer fingerspill, slik en kan høre et ypperlig eksempel på i Lennons sang Julia på The Beatles (White Album). I løpet av de ukene de tilbrakte i India komponerte Donovan blant annet «Hurdy Gurdy Man», som George Harrison skrev flere strofer til. Harrisons strofer ble ikke brukt på LP-en (ved samme navn). Det finnes imidlertid et seks minutter langt konsertopptak med Donovan på platen Greatest Hits. Picture Disc, hvor han også fremfører de strofene som George Harrison forfattet. Oppholdet i India virket kunstnerisk forløsende både på Donovan og på Lennon og McCartney, som alle kom til å komponere en masse nye sanger i hverandres selskap og under den rolige atmosfæren som tross alt hersket.
Donovan var tilstede under innspillingen av The Beatles’ dobbelt-LP, The Beatles (White Album). Fra en pause i opptakene satte Paul McCartney og Donovan seg ned med hver sin akustiske gitar og spilte sanger for hverandre og småpratet, mens John Lennon ga noen kommentarer fra kontrollrommet. Opptakene har blitt spredd både på LP og CD gjennom bootlegalbumet The Beatles. No. 3 Abbey Road NW8. Hörwelte Stereophonie (1971). Paul spiller og synger deler av «How Do You do», «Blackbird» og «Heather», mens Donovan fremfører «The Unicorn», «Mr. Wind», «The Walrus & the Carpenter» og «Land of Gisch».
Den doble CD-en Troubadour. The Definitive Collection 1964-1976 gir et representativt og godt tverrsnitt av Donovans repertoar i de periodene han frekventerte popbarometrene som listetopper. Donovan er stadig aktiv som artist, og høster fremdeles gode anmeldelser for sine album. Hans foreløpig siste album, Beat Café, ble utgitt i 2004 til strålende kritikker i alle de store musikkmagasinene.
Marifjøra

Marifjøra er et sted i Luster kommune ved utløpet av Maradalen, havn for bygdene i Indre Hafslo.
Like ved Marifjøra ligger gården Hunshamar med den gamle tingstua for indre Hafslo. Huset eldste bygningsdeler  skriv seg antagelig fra 1300-tallet. Tinglaget utgjorde tidligere et eget skipreide.
Marifjøra var endepunkt for det som fram til riksveireformen 1. januar 2010 var Norges korteste riksvei, bare 245 meter fra avkjøringen ved daværende riksvei 55. Riksvei 603 heter nå fylkesvei 603 og fortsetter som fylkesvei 336 til Eikum (5 kilometer).
Tømmerneset

Tømmerneset er ei grend i Hamarøy kommune i Nordland. Ved Sagelva finnes det 4-8000 år gamle helleristninger som blant annet viser reinsdyr. Fylkesvei 835 til Steigen tar av fra E6 på Tømmerneset. E6 gikk tidligere rett gjennom grenda, men ble lagt utenom bebyggelsen da veien til Steigen med Steigentunnelen ble bygd.
Tømmernes kirke på Tømmerneset er ei tømret langkirke fra 1952.
Sunset Boulevard (restaurant)

Meny

Maten ved Sunset Boulevard er delt opp i forskjellige deler. Der finnes kalde sandwicher, grillede sandwicher, burgere, barnemenyer og salater.
I en kald sandwich kan man velge om man vil ha grovt, sprøtt eller bløtt brød (enten uten eller med krydderi), og dertil velge noe pålegg. Sandwichene lages umiddelbart etter bestilling, så man selv kan velge hvilke ingredienser man vil ha i.
Velger man en grillet sandwich kan denne fås med enten skinke eller kylling – disse i baguettebrød. Som noe nytt kan man nå få en grillet kyllingbacon i en økologisk fullkornsbolle. Burgerne fås både med italiensk bolle eller økologisk fullkornsbolle, enten med okse- eller kyllingfilet.
I barnemenyen kan man velge enten å få en bolle eller en «snackwich». Dette får man i en barnepose, sammen med en bok om de to Sunset-maskottene Sille & Sebastian.
Salat-sortimentet lyder på enten en kyllingpasta eller tunfisksalat.
Dertil kan bestilles pommes frites fremstillet i en spesiell ovn så de inneholder mindre fett enn frityrstekte pommes frites.
Der serveres også forskjellige slags desserter m.m.

Historie

Den første Sunset Boulevard-restauranten åpnet i Odense i 1996. I 1997 åpnet den andre restauranten i Esbjerg. I 1998 åpnet den første restauranten i København, på Nørrebros Runddel.
I 2000 overtok Sunset Boulevard tre restauranter fra Subway – inklusive den på Københavns hovedbanegård. I 2001 åpnet den første restauranten på Færøyene.
I 2006 flyttet Sunset Boulevard til et større og mere sentralt lokale på Københavns hovedbanegård. Samme år åpnet restauranter i Herning, Ringsted, Amager Centret og Randers – hvilket brakte det totale antall restauranter opp til 29.
I 2007 ble restauranten på Odense Banegård renovert, mens det åpnet en ny restaurant i Shoppen ved Aalborg Storcenter.
I 2009 åpnet den første restauranten i Sverige, som ligger i innkjøpssenteret Entre i Malmö. I Danmark ble dette år også åpnet nye restauranter i Risskov ved Århus, Hedensted, Silkeborg, Holstebro, Horsens og en i Nyborg.
Øygospel

Øygospels historie

Flekkerøy Gospel ble arrangert første gang i 1984. Det ble den gang arrangert av Ungdomskoret på Flekkerøy, og beholdt navnet Flekkerøy Gospel frem til 1996. Da ble arrangementet lagt på hylla for en stund, men i 2002 ble tradisjonen tatt opp igjen. Dette var altså starten på Øygospel. Festivalen ble i begynnelsen avholdt i Flekkerøy kirke, men festivalen vokste seg for stor for lokalene og ble dermed flyttet til Flekkerøy Idrettshall i 2009.
Gjennom årene har flere artister gjestet Øygospel. Festivalen har blant andre blitt besøkt av artister som: Plantershakers, Leeland, Ryan Kondo, «International House of Prayer», og LZ7.
Abortloven

Debatt

Loven har vært kontroversiell og gjenstand for debatt.

Om abortloven som sådan

På 1970-tallet da forslaget om selvbestemt abort kom, agerte prestene Børre Knudsen og Ludvig Nessa mot lovforslaget. De mente at abort var uetisk fordi fosteret representerte et menneskeliv. Kvinnebevegelsen argumenterte for selvbestemt abort, og viste til at retten til å bestemme over sin egen kropp var en menneskerettighet.

Om legers reservasjonsrett

I 2014 ble det offentlig debatt om hvorvidt leger burde kunne reservere seg mot, altså nekte, å henvise gravide pasienter videre til abortinngrep. Ifølge en undersøkelse fra 2014 mente to av tre at leger ikke burde få slik reservasjonsrett.

Om fosterreduksjon

I 2018 ble lovens § 2c om fosterreduksjon diskutert. 
Paragraf 2c tillater abort etter tolvte svangerskapsuke hvis fosteret har en alvorlig diagnose eller hvis legen mener at svangerskapet vil påvirke kvinnens psykiske og fysiske helse negativt. Paragraf 2c ble kalt «Downs-paragrafen» av aksjonsgruppa Menneskeverd, fordi fostre med kromosomfeil også var tillatt abortert. Fosterreduksjon eller tvillingabort kan finne sted når en kvinne velger å abortere vekk ett av fostrene.
Både partiet KrF og organisasjonen Menneskeverd ønsket å fjerne begge lovbestemmelsene, og hevdet at bestemmelsene skaper et sorteringssamfunn. De mente at det er uetisk å sortere vekk fostre basert på handikap og å fjerne et friskt foster dersom en gravid kvinne ønsker å beholde kun ett av flere fostre. Ap, Sv og andre partier er uenige fordi de mener at det strider mot kvinnens frihet til å bestemme over sin egen kropp og familieplanlegging. At ikke alle er i stand til å ta vare på barna sine, spesielt hvis de er syke, har også blitt brukt som argument i diskusjonen for å ikke endre loven.